GÅR AV: Ifølge NTB kommer både justisminister Anders Anundsen og olje- og energiminister Tord Lien til å gå av. Foto: HELGE MIKALSEN og FRODE HANSEN VG

NTB: Anundsen og Lien ferdige som statsråder

Både Anders Anundsen og Tord Lien skal ifølge NTB selv ha uttrykt et ønske om å tre tilbake.

Silje Løvstad Thjømøe

Håkon Høydal

Harald Vikøyr

Bjørn Haugan

Oppdatert 18. desember 2016

Artikkelen er over tre år gammel

Per-Willy Amundsen og Terje Søviknes skal ifølge NTB være erstatterne.

Endringene skal etter planen bli offentliggjort i forbindelse med statsråd førstkommende tirsdag klokken 16.

Etter det NTB erfarer skal justis- og beredskapsminister Anders Anundsen bli erstattet av Per-Willy Amundsen, som i dag er statssekretær i Kommunal- og moderniseringsdepartementet.

VG har ikke fått bekreftet at Amundsen skal ta over for Anundsen som justis- og beredskapsminister. VG vet derfor ikke om dette blir tilfellet.

Os-ordfører Terje Søviknes blir Liens etterfølger som statsråd i Olje- og energidepartementet, etter det NTB kjenner til.

DN skriver at planen kan endre seg før tirsdagens statsråd.

Hvorvidt det også ligger an til endringer i regjeringslaget til Høyre den nærmeste tiden, er ifølge NTB ikke kjent.

Men NRK melder at det trolig blir flere endringer i regjeringen.

Ifølge VGs kilder skal Tord Lien ha fått ny jobb som leder av NHOs regionkontor i Sør-Trøndelag.

Kritikk

Anundsen har flere ganger i sin periode som statsråd fått kritikk, og særlig i saken om asylbarna blåste det rundt justisministeren. Anundsen ønsket å sende lengeværende asylbarn ut av landet, og saken fikk enorm oppmerksomhet der blant annet de rødgrønne valgte å legge ned mistillitsforslag mot han.

Opposisjonen samlet seg likevel om sterk kritikk av statsråden gjennom et såkalt daddelvedtak – den sterkeste kritikk Stortinget kan uttrykke uten å gripe til mistillit.

Dette kom i etterkant av at regjeringen i april kom til enighet om asylbarnsaken, der Venstre og KrF fikk gjennomslag for flere av sine krav om å hente hjem flere asylbarn.

Noen dager senere måtte han forklare seg etter at riksrevisjonen påpekte flere alvorlige svakheter i departementets samordning og styring av arbeidet med samfunnssikkerhet og -beredskap.

Anundsen måtte også tåle en del kritikk da han senere samme år laget ut en kontroversiell «skrytevideo» på Justisdepartementets regning.

Les om låten der Karpe Diem angriper Anders Anundsen: «Din feiging»

Fakta: Forrige endring i regjeringen For nesten nøyaktig ett år siden, 16. desember i fjor, ble det klart at tre statsråder måtte forlate regjeringen, at fire nye rykket inn og at tre byttet departement. Linda Hofstad Helleland (H) tok over som kulturminister etter Thorhild Widvey (H), Vidar Helgesen (H) som klima- og miljøminister etter Tine Sundtoft (H), Anniken Haugli (H) som arbeids- og sosialminister etter Robert Eriksson (Frp), Jon Georg Dale (Frp) som landbruksminister etter Sylvi Listhaug (Frp), Listhaug tok over som statsråd med ansvar for asyl- og innvandringsfeltet. Per Sandberg (Frp) tok over som fiskeriminister, Vidar Helgesen (H) som klimaminister og Elisabeth Vik Aspaker (H) som Europaminister. Vis mer

Comeback

Olje- og energiminister Tord Lien har i likhet med Anundsen vært statsråd i hele Solberg-regjeringens levetid. Han erstattes av mangeårig Os-ordfører Terje Søviknes, som dermed får sitt definitive comeback i rikspolitikken.

Både Anundsen og Lien skal etter det NTB forstår selv ha uttrykt ønske om å tre tilbake.

NRKs politiske kommentator Magnus Takvam sier det er grunn til å tro Lien på at han selv ønsket seg ut.

– Jeg har fått høre at han har fått en ny jobb i Trøndelag og han har lenge vært opptatt av å få mer tid med familien, sier Takvam.

– Dette kan vi ikke kommentere, så vi henviser til statsministerens kontor, sier pressevakt Andreas Skjøld-Lorange ved justisdepartementet.

Les også: Her går Sylvi Listhaug for langt

Publisert: 18.12.16 kl. 17:35 Oppdatert: 18.12.16 kl. 22:48

Les også